અમદાવાદમાં રહેતાં હિનલબહેન પટેલ કહે છે કે, “એક વર્ષ પહેલાં મારાં લગ્ન થયાં હતાં. લગ્નમાં ખોટો ખર્ચો કરવાનું ટાળીને અમે સાદગીપૂર્વક મંદિરમાં લગ્ન કર્યાં હતાં. લગ્ન માટેની જે કંઈ રકમ હતી તે અમે ટ્રસ્ટમાં દાનમાં આપી દીધી હતી. આ દાનનો ઉપયોગ સમાજ કલ્યાણનાં કાર્યો માટે કરાયો હતો.” કેટલાંક યુગલો ચાંલ્લાની રકમનું દાન કરી દીધું છે તો કેટલાંક યુગલે બ્લડ બેંકને દાન કર્યું. કેટલાંક યુગલે રિસેપ્શનનો ખર્ચો ટાળી તે રકમ સમાજકલ્યાણ માટે દાનમાં આપી. એક યુગલે પર્યાવરણને નુકસાન ન પહોંચે અને તેનું જતન કરવાના સંદેશ સાથે માંગલિક પ્રસંગ પાર પાડ્યો હતો. એક ધનાઢ્ય પરિવારની પુત્રીએ પોતાનાં લગ્નમાં વૃદ્ધાશ્રમના વડીલો, અપંગ માનવમંડળના વિદ્યાર્થીઓ, મૂક-બધિર શાળાનાં બાળકો તેમજ કન્યા કેળવણીના વિદ્યાર્થીઓને આશીર્વાદ આપવા માટે આમંત્રણ આપ્યું હતું. એક યુગલે તો લગ્ન બાદ વિધવાઓના આશીર્વાદ લઇને સમાજમાં પ્રવર્તતી અંધશ્રદ્ધા દૂર કરવાનો પ્રયાસ કર્યો હતો.